**Ministru kabineta noteikumu projekta „Grozījumi Ministru kabineta 2007.gada 9.janvāra noteikumos Nr.40 „Noteikumi par valsts metroloģiskajai kontrolei pakļauto mērīšanas līdzekļu sarakstu”” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks | Ņemot vērā tehnoloģisko attīstību mērīšanas līdzekļu jomā, Noteikumu projekts izstrādāts, lai pagarinātu tādu ūdens patēriņa skaitītāju atkārtotās verifikācijas periodiskumu, kuru darbībā tiek izmantots elektromagnētiskais lauks vai ultraskaņa patērētā ūdens daudzuma uzskaitei. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekti izstrādāti pēc Ekonomikas ministrijas iniciatīvas, ņemot vērā nozares sniegtos viedokļus uzlabojumiem ūdens saimniecības jomā.  Izdoti saskaņā ar likuma “Par mērījumu vienotību” 7.panta otro daļu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Ministru kabineta 2007.gada 9.janvāra noteikumi Nr.40 “Noteikumi par valsts metroloģiskajai kontrolei pakļauto mērīšanas līdzekļu sarakstu” (turpmāk - Noteikumi) nosaka valsts metroloģiskajai kontrolei pakļauto mērīšanas līdzekļu sarakstu un verificēšanas periodiskumu.  Atbilstoši Noteikumu pielikuma 4.4.punktam, ūdens patēriņa skaitītājiem, (turpmāk – skaitītāji), ir noteikts 4 gadu atkārtotās verifikācijas periodiskums. Minētais verificēšanas periodiskums ir attiecināms uz visiem reglamentētajā jomā izmantojamajiem skaitītājiem neatkarīgi no to darbības principiem.  Nosakot skaitītāju verifikācijas periodiskumu, tiek vērtēti to darbības un rādījumu precizitātes ietekmējošie faktori un to ietekmes intensitāte, proti, laika posms, kurā ietekmējošie faktori var ietekmēt skaitītāja rādījumu precizitāti. Tādēļ, izstrādājot Noteikumus, kuros tika noteikts skaitītāju 4 gadu verifikācijas periodiskums, tika ņemts vērā nozares ekspertu viedoklis par skaitītāju ietekmējošiem faktoriem, tai skaitā ūdens kvalitāti valstī un tās ietekmi uz skaitītāju mērījumu precizitāti noteiktajā laika posmā, kā arī statistiskie dati par to skaitītāju vienību skaitu, kuri pēc 4 gadu atkārtotās verificēšanas veikšanas neatbilda noteiktajām prasībām.  Lai apzinātu spēkā esošā skaitītāju verifikācijas periodiskuma atbilstību šī brīža situācijai, Ekonomikas ministrija aicināja inspicēšanas institūcijas, kas veic skaitītāju atkārtoto verifikāciju sniegt datus par skaitītāju atkārtotās verifikācijas rezultātiem par pēdējiem pieciem gadiem. Sniegtie dati liecināja ka vidēji 13% skaitītāju neiztur atkārtotās verifikācijas procedūru un neatbilst noteiktajām prasībām. Taču ņemot vērā, ka skaitītāji pirms verifikācijas tiek skaloti no to īpašnieku vai lietotāju puses, tika norādīts, ka skaitītāju skaits, kas neatbilst prasībām, var sasniegt līdz pat 70%. Līdz ar to šobrīd nav pamata pagarināt atkārtotās verifikācijas periodiskumu mehāniskajiem ūdens skaitītājiem  Ņemot vērā kopējo tehnoloģisko attīstību, arī ūdens uzskaites jomā ienāk jaunākas tehnoloģijas, kas nodrošina precīzāku un drošāku patērētā ūdens uzskaiti ilgstošākā laika posmā. Arī Latvijā šobrīd, tiecoties pēc lielākas un ilgstošākās precizitātes ūdens patēriņa mērīšanā, lai samazinātu kļūdu starp ievada un dzīvokļu skaitītajiem, tiek ieviesti ultraskaņas un elektromagnētiskie skaitītāji, kuri pakļauti mazāk ārējo faktoru iedarbībai.  Papildus iepriekš minētajam, arī no nozares (Biedrība “Latvijas ūdensapgādes un kanalizācijas uzņēmumu asociācija”) kā arī vairākām pašvaldībām un komunālās saimniecības uzņēmumiem, kas izmanto ultraskaņas un elektromagnētiskos skaitītājus, Ekonomikas ministrija saņēma priekšlikumus jaunās paaudzes skaitītājiem pagarināt atkārtotās verifikācijas periodiskumu, jo ūdens kvalitāte mazāk ietekmē to darbību ilgākā laika posmā.  Šobrīd jaunās paaudzes skaitītāji aktīvi tiek izmantoti dažās pašvaldībās un piemēram uzņēmums AS “Madonas ūdens”, kas sāka uzstādīt un izmantot jaunās paaudzes skaitītājus, priekšlikumu pagarināt atkārtotās verifikācijas periodiskumu pamato ar to, ka minētajiem skaitītājiem nav kustīgu mehānismu, kas varētu apaugt ar nogulsnēm vai nolietoties darbības rezultātā, līdz ar to tie ir precīzu patērētā ūdens daudzuma uzskaiti nodrošina ilgākā laika posmā, kā arī tie ir daudz precīzāki patērētā ūdens uzskaitē, un kā liecina AS “Madona” pieredze, - precizitāte palielinās līdz pat 10 reizēm (tas neizslēdz nepieciešamību novērst visas ūdens noplūdes gan no ūdens piegādātāja puses, gan no ūdens patērētāju puses). Tā kā šie skaitītāji nodrošina precīzu patērētā ūdens daudzuma uzskaiti ilgākā laika posmā, AS “Madonas ūdens” norāda, ka kopš sākts izmantot ultraskaņas un elektromagnētiskos skaitītājus, gan pilsētā kopumā, gan daudzdzīvokļu mājās ir samazinājušies ūdens zudumi.  Jāņem vērā, ka viens no svarīgākajiem faktoriem precīzai skaitītāja darbībai tā lietošanas laikā ir ūdens kvalitāte. Mehānisko skaitītāju iekšpusē ir mehānisks rats, kas mēra ūdens patēriņu, skaitot, cik reižu ritenis veic pilnus apgriezienus. Šādam veidam ir savas nepilnības. Sākotnēji mehāniskais rats griežas bez īpašas piepūles, bet ar laiku no ūdens piesārņojošo vielu uzkrāšanās uz kustīgajām sastāvdaļām palēninās riteņa rotācija, un tas saīsina mērītāja ekspluatācijas laiku un precizitāti. Savukārt jaunās paaudzes skaitītājiem (elektromagnētiskie, ultraskaņas) nav kustīgu detaļu, tādējādi ūdens radītais piesārņojums (gruži un nogulsnes) to darbību un rādījumu precizitāti ietekmē daudz mazāk. Līdz ar to secināms, ka ārējo faktoru ietekme uz jaunās paaudzes skaitītājiem ir mazāka salīdzinājumā ar mehāniskajiem skaitītājiem, līdz ar to jaunās paaudzes skaitītājiem atkārtoto verifikāciju var veikt retāk kā reizi 4 gados. Vienlaikus atkārtotās verifikācijas termiņa pagarinājums jauno paaudžu skaitītājiem veicinās to straujāku izmantošanu patērētā ūdens daudzuma uzskaitē.  Līdz ar to, lai veicinātu straujāku jauno tehnoloģiju izmantošanu patērētā ūdens daudzuma uzskaitē, kā arī, lai nodrošinātu precīzāku patērētā ūdens uzskaiti ilgākā laika posmā bez tā pārbaudes, ar Noteikumu projektu tiek pagarināts atkārtotās verifikācijas periodiskums (6 gadi) ultraskaņas un elektromagnētiskajiem skaitītājiem. Minētais termiņš attieksies arī uz tiem skaitītājiem, kas tiks atkārtoti verificēti pirms Noteikumu projekta spēkā stāšanās.  Vienlaikus ar Noteikumu projektu tiek precizēta Noteikumu 2.punkta norma, jo šobrīd noteiktā redakcija rada neskaidrības gan inspicēšanas institūciju, gan mērīšanas līdzekļu vidū.  Vienlaicīgi, ar Noteikumu projektu paredzēts precizēt Noteikumu 2.punkta prasības, nosakot, ka atkārtotās verificēšanas rezultāti ir spēkā līdz to derīguma termiņa beigām atbilstoši šo noteikumu pielikumā noteiktajam verificēšanas periodiskumam. Ja šo noteikumu pielikumā noteiktais verifikācijas termiņš tiek palielināts un šo noteikumu pielikumā noteiktiem mērīšanas līdzekļiem ir veiktas izmaiņas to metroloģiskajās prasībās, kas noteiktas normatīvajā aktā par metroloģiskām prasībām konkrētam mērīšanas līdzeklim, atkārtotās verificēšanas rezultāti ir spēkā līdz to derīguma termiņa beigām, kas bija spēkā mērīšanas līdzekļa verificēšanas brīdī. Ja šo noteikumu pielikumā noteiktais verifikācijas termiņš tiek samazināts, atkārtotās verificēšanas rezultāti ir spēkā līdz to derīguma termiņa beigām, kas bija spēkā mērīšanas līdzekļa verificēšanas brīdī. |
| 3. | Projekta izstrādē iesaistītās institūcijas un publiskas personas kapitālsabiedrības | Ekonomikas ministrija |
| 4. | Cita informācija | Vienlaikus lai novērstu pastāvošo problēmu ar patērētā ūdens daudzuma starpībām daudzīvokļu namos, šobrīd Ekonomikas ministrija paralēli Noteikumu projektam izstrādā grozījumus Ministru kabineta 2008. gada 9. decembra noteikumos Nr.1013 „Kārtība, kādā dzīvokļa īpašnieks daudzdzīvokļu dzīvojamā mājā norēķinās par pakalpojumiem, kas saistīti ar dzīvokļa īpašuma lietošanu” (turpmāk – Noteikumi Nr.1013). Minētie grozījumi tai skaitā paredz, ka “pēc dzīvokļu īpašnieku kopības vai pārvaldnieka rakstiska lūguma ūdensapgādes pakalpojuma sniedzējs nodrošina ūdens filtra uzstādīšanu pirms mājas kopējā ūdens skaitītāja (komercuzskaites mēraparāta), ja tas ir tehniski iespējams”.  Šāda papildu pakalpojuma nodrošināšana būs nozīmīga tām dzīvojamām mājām, kurās ūdens patēriņa starpības veidošanās saistīta ar saduļķota ūdens nokļūšanu ūdensapgādes sistēmā, kā rezultātā būtiski tiek ietekmēta mājas kopējā ūdens skaitītāja (komercuzskaites mēraparāta) un ūdens patēriņa skaitītāju darbība un mērījumu precizitāte.  Vienlaicīgi ar minētajiem grozījumiem, Noteikumos Nr.1013 tiek paredzēts, ka dzīvokļu īpašnieku kopība var noteikt kārtību (tajā skaitā prasības ūdens patēriņa skaitītāju tehniskajiem parametriem, papildaprīkojumam un uzstādīšanai), kādā dzīvokļa īpašnieks vai pārvaldnieks nodrošina ūdens patēriņa skaitītāju uzstādīšanu, nomaiņu un to atkārtoto verificēšanu atsevišķajā īpašumā.  Šādi dzīvojamā mājā varētu nodrošināt vienotu individuālo ūdens patēriņu uzskaites sistēmu, kā rezultātā būs iespējams samazināt ūdens patēriņa starpību. Dzīvokļu īpašnieku kopība, izvērtējot savas iespējas, varēs noteikt ūdens patēriņa skaitītājiem vienādas prasības (vai atsevišķus ierobežojumus) ūdens patēriņa skaitītāju tehniskajiem parametriem (piemēram, plūsmas jutība, plūsmas profila jutības klase, iedaļas vērtība), prasības papildaprīkojumam, piemēram, rādījumu attālinātas nolasīšanas sistēma un prasības to uzstādīšanai. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Noteikumu projekts attiecas uz ultraskaņas un elektromagnētisko skaitītāju lietotājiem un atbilstības novērtēšanas institūcijām, kas veic skaitītāju atkārtoto verifikāciju kā arī tirgus uzraudzības institūciju – Patērētāju tiesību aizsardzības centru. |
| 2. | Tiesiskā regulējuma ietekme uz tautsaimniecību un administratīvo slogu | Ar Noteikumu projektu tiek pagarināts atkārtotās verifikācijas periodiskums ultraskaņas un elektromagnētiskajiem skaitītājiem, līdz ar to tiek samazinātas administratīvais slogs (ekspluatācijas izmaksas) skaitītāju lietotājiem. |
| 3. | Administratīvo izmaksu monetārs novērtējums | Noteikumu projekti neparedz administratīvo izmaksu izmaiņas |
| 4. | Atbilstības izmaksu monetārs novērtējums | Projekts šo jomu neskar |
| 5. | Cita informācija | Nav |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| Projekts šo jomu neskar |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība Projekta izstrādē īstenota atbilstoši Ministru kabineta 2009.gada 25.augusta noteikumiem Nr.970 “Sabiedrības līdzdalības kārtība attīstības plānošanas procesā” 7.4.1 apakšpunktā, proti, sabiedrības pārstāvjiem tika dota iespēja rakstiski sniegt viedokli par Noteikumu projektu tā izstrādes stadijā. |
| 2. | Sabiedrības līdzdalība projekta izstrādē | Projekts kopā ar sākotnējās ietekmes novērtējuma ziņojumu (anotāciju) un paziņojums par līdzdalības procesu tika publicēts Ekonomikas ministrijas mājas lapā www.em.gov.lv, aicinot sabiedrību izteikt savu rakstisku viedokli. |
| 3. | Sabiedrības līdzdalības rezultāti | Saņemti priekšlikumi un iebildumi no DzĪB "DP1"; SIA OROLS Laboratorijas; Latvijas Lielo pilsētu asociācijas; SIA "Latvijas nacionālais metroloģijas centrs"; SIA TERMES; Latvijas pašvaldību savienības; Latvijas Ūdensapgādes un kanalizācijas uzņēmumu asociācijas; SIA „RĪGAS NAMU PĀRVALDNIEKS”; SIA “Nekustamā īpašuma pārvalde”; AS “Madonas ūdens”; kas izvērtēti Projekta izstrādes stadijā.  Sabiedrības līdzdalības procesā no namu apsaimniekotāju puses tika saņemti priekšlikumi pagarināt skaitītāju atkārtotās verificēšanas termiņus, mehāniskajiem skaitītājiem līdz 6 gadiem, savukārt ultraskaņas un elektromagnētiskajiem skaitītājiem līdz pat 10 gadiem. Priekšlikumi attiecībā uz mehānisko skaitītāju atkārtotās verificēšanas termiņa pagarināšanu, tika pamatoti ar to, ka ir veiktas apjomīgas investīcijas ūdens attīrīšanā, atdzelžošanā, centrālo tīklu sakārtošanā. Savukārt jaunās paaudzes skaitītāju atkārtotās verificēšanas termiņa pagarināšanu tika pamatota ar to, ka minētos skaitītājus ilgākā laika posmā daudz mazākā mērā ietekmē ūdens kvalitāte, tie ir daudz precīzāki nelielu ūdens noplūžu uzskaitē, līdz ar to, izmantojot tos, samazinās ūdens zudumi. Vienlaicīgi tika norādīts, ka garāks atkārtotās verificēšanas termiņš veicinās straujāku jaunās paaudzes skaitītāju izmantošanu patērētā ūdens daudzuma uzskaitē.  Ekonomikas ministrija norāda, ka, ņemot vērā inspicēšanas institūciju sniegto vērtējumu par mehānisko skaitītāju atkārtotās verificēšanas rezultātiem, šobrīd nav atbalstāma to atkārtotās verificēšanas termiņa pagarināšana. Savukārt attiecībā uz jaunās paaudzes skaitītāju verifikācijas termiņa noteikšanu, Ekonomikas ministrijas ieskatā 6 gadu termiņš šobrīd ir optimāls, jo šāda veida skaitītāji nav pilnībā pasargāti no ietekmējošo faktoru iedarbības un ilgāks termiņš rezultātā negatīvi varētu ietekmēt patērētā ūdens daudzuma uzskaites rezultātus. Protams, vērtējot jaunās paaudzes skaitītāju darbību nākotnē, kad būs pieejami statistikas dati no visām iesaistītajām pusēm, mehānisko un jaunās paaudzes skaitītāju verifikācijas termiņš varētu tikt pārskatīts.  Papildus minētajam, Sabiedrības līdzdalības procesā no inspicēšanas institūciju puses tika saņemti priekšlikumi nepagarināt ultraskaņas un elektromagnētisko skaitītāju atkārtotās verificēšanas termiņu. Kā vienu no iemesliem, inspicēšanas institūcijas norādīja padziļinātu pētījumu par ūdens kvalitātes ietekmi uz jaunās paaudzes skaitītājiem ilgākā laika posmā neesamību. Papildus minētajam tika norādīts, ka nav izstrādāti noteikumi, standarti, normatīvie akti, (tehniskie dokumenti) kas detalizēti aprakstītu ūdens uzskaites mezgla montāžas nosacījumus. Šāda veida noteikumiem būtu jāsatur informāciju par to, ka ūdens uzskaites mezglam ir jābūt aprīkotam ar: noslēgarmatūru (ventilis) ievadā, cieto daļinu attīrīšanas filtru, kas paredzēts akmeņu, rūsas (frakcija virs 2-3 mm), metināšanas atlieku elementu utt. savākšanai. Ņemot vērā minēto, ultraskaņas skaitītāji ir pakļauti mazo frakciju nogulšņu ietekmei, kas samazina ultraskaņas signāla jaudu un tādējādi skaitītājs zaudē savu mērīšanas un uzskaites precizitāti un mērīšanas spējas.  Ekonomikas ministrija norāda, ka attiecībā uz ūdens uzskaites mezgla aprīkošanu ar filtru, uz doto brīdi tiek veikti grozījumi Noteikumi Nr.1013, kas tai skaitā paredz, ka pēc dzīvokļu īpašnieku kopības vai pārvaldnieka rakstiska lūguma ūdensapgādes pakalpojuma sniedzējam jānodrošina ūdens filtra uzstādīšanu pirms mājas kopējā ūdens skaitītāja (komercuzskaites mēraparāta), ja tas ir tehniski iespējams.  Vienlaikus Ekonomikas ministrija norāda, ka Noteikumu grozījumu mērķis ir veicināt straujāku jaunās paaudzes skaitītāju izmantošanu patērētā ūdens daudzuma uzskaitē, savukārt jautājumi par ūdens uzskaites mezgla montāžas nosacījumiem nav risināmi caur metroloģijas jomu reglamentējošajiem normatīvajiem aktiem. |
| 4. | Cita informācija | Nav |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Patērētāju tiesību aizsardzības centrs |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Projekta neietekmēs pārvaldes institucionālo struktūru un izpildē iesaistīto institūciju funkcijas un uzdevumi paliks nemainīgi. Projekta izpilde tiks organizēta esošo cilvēkresursu ietvaros. |
| 3. | Cita informācija | Nav |

Ekonomikas ministrs R. Nemiro

Vīza:

Valsts sekretārs Ē. Eglītis

Pārups, 67012025

Uldis.Parups@em.gov.lv